b"\n_START_ARTICLE_\nAdda\n_START_PARAGRAPH_\nAdda je reka v severnoitalijanski de\xc5\xbeeli Lombardiji in levi pritok Pada. Izvira v Retijskih Alpah blizu meje s \xc5\xa0vico, te\xc4\x8de skozi Comsko jezero in se pri Cremoni po 313 km izte\xc4\x8de v reko Pad._NEWLINE_Njen glavni izvir se nahaja v manj\xc5\xa1ih gorskih jezerih v zgornjem delu doline Valtellina. V bli\xc5\xbeini Bormia se zdru\xc5\xbei z ve\xc4\x8d manj\xc5\xa1imi potoki, kjer se njen pretok pove\xc4\x8da. Sprva te\xc4\x8de v smeri jugozahoda, po prehodu v spodnji del doline se usmeri na zahod, na koncu doline pa se izliva v Comsko jezero. Svojo pot nadaljuje v smeri juga na skrajnem jugovzhodnem kraku jezera pri mestu Lecco, kjer preide v ravninski del Padske ni\xc5\xbeine. Tam se vanjo izlivata dva ve\xc4\x8dja leva pritoka, Brembo in Serio. Na koncu svoje poti se nekaj kilometrov pred Cremono zdru\xc5\xbei s Padom._NEWLINE_Na svoji poti od izvira do izliva te\xc4\x8de skozi mesta Bormio, Sondrio, Lecco in Lodi. Na reki se nahajata dve hidroelektrarni. Prva je v njenem zgornjem toku v kraju Grosio, druga pa v spodnjem toku, v kraju Trezzo sull'Adda. Malo naprej od tega kraja je z umetnim kanalom mimo Milana povezana z reko Ticino._NEWLINE_Ob njenem spodnjem toku sta bila 16. septembra 1983 ustanovljena dva naravna parka; Park Adda sever, ki se razprostira v dol\xc5\xbeini 54 km, od Lecca (konec Comskega jezera) do Truccazzana in Park Adda jug, ki se razprostira v dol\xc5\xbeini 60 km od kraja Rivolta d\xe2\x80\x99Adda vse do izliva v Pad._NEWLINE_Spodnji tok reke je nekdaj ozna\xc4\x8deval mejo med Bene\xc5\xa1ko republiko in Milanskim vojvodstvom; na njenih bregovih se je odvijalo nekaj pomembnih bitk, zlasti pri Lodiju, kjer je leta 1796 Napoleon Bonaparte v italijanski kampanji porazil avstrijsko vojsko."